ปีนี้สคบ.ติดดาวอสังหาฯดี10ราย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — สคบ.ติดดาว 10 บริษัทอสังหาฯ ผู้ประกอบการดี รายเล็กสูสีใหญ่ ปีหน้าปรับขั้นตอนสมัครง่ายขึ้น ด้านจัดสรรอ้างยุ่งยาก
แหล่งข่าวจากสำนักงานคณะกรรมการคุ้มครองผู้บริโภค (สคบ.) เปิดเผยว่า โครงการอสังหาริมทรัพย์ ติดดาว ครั้งที่ 2 ซึ่งจัดขึ้นโดย สคบ. เพื่อสนับสนุนให้มีการประกอบธุรกิจ ด้วยธรรมาภิบาล ปีนี้มีผู้ประกอบการส่งรายชื่อเข้าร่วมคัดเลือกด้วยกัน 13 บริษัท ใกล้เคียงกับปีที่ผ่านมา และผ่านการคัดเลือกให้เป็นผู้ประกอบการที่ดี 10 บริษัท 
สำหรับโครงการอสังหาริมทรัพย์ ติดดาวปีนี้ สคบ.ได้เน้นเรื่องสัญญาการซื้อขายที่เป็นธรรมกับผู้บริโภคและการใส่ใจกับสังคมรอบข้าง เนื่องจากที่ผ่านมาได้รับการร้องเรียนจากผู้บริโภคเกี่ยวกับสัญญาซื้อขายงานก่อสร้างต่างๆ และการร้องเรียนของชุมชนใกล้เคียงเกี่ยวกับการก่อสร้างโครงการต่างๆ
ขณะที่การเข้าร่วมโครงการดังกล่าวตลอด 2 ปีที่ผ่านมา ถือว่ามีบริษัทเข้าร่วมน้อยมาก เพียง 10 กว่ารายเท่านั้น เมื่อเทียบกับจำนวนผู้ประกอบการทั้งหมด นับเฉพาะบริษัทที่เป็นสมาชิกสมาคมอสังหาริมทรัพย์ต่างๆ มีกว่า 500 บริษัท 
จากการสอบถามไปยังผู้ประกอบการ พบว่าส่วนใหญ่ให้เหตุผลว่าขั้นตอนในการสมัครมีความยุ่งยาก โดยเฉพาะเรื่องเอกสารเกี่ยวกับโครงการที่ต้องใช้ย้อนหลังถึง 5 ปี ผู้ประกอบการรายใหญ่หลายรายจึงท้วงติง ทำให้ สคบ.อาจต้องพิจารณาปรับขั้นตอนดังกล่าว เพื่อดึงให้มีผู้เข้าร่วมคัดเลือกมากขึ้น โดยตั้งเป้าหมายว่าควรมีผู้เข้าร่วมไม่น้อยกว่า 50% ของผู้ประกอบการในสมาคมฯ
นอกจากนี้ ทาง สคบ.อาจปรับรูปแบบการให้รางวัล เป็นการให้เป็นรายโครงการหรือแยกเป็นรางวัลย่อย เช่น ผังโครงการดีเด่น หรือโครงการดีเด่น จากปัจจุบันให้เป็นรางวัลใหญ่ทั้งภาพรวมของบริษัท ซึ่งอาจต้องใช้หลักฐานด้านเอกสารจำนวนมาก แต่ยืนยันว่าจะไม่ปรับเกณฑ์การให้คะแนนเพื่อให้เกิดประโยชน์กับผู้บริโภคสูงสุด
แหล่งข่าวเปิดเผยว่า สคบ.จะต้องเร่งประชาสัมพันธ์เรื่องอสังหาริมทรัพย์ติดดาวให้ผู้บริโภคเห็นความสำคัญ โดยปีนี้ได้ยกระดับรางวัลให้เป็นภาพใหญ่ด้วยการมอบโดยนายกรัฐมนตรี จากปีที่ผ่านมามอบโดยเลขาธิการสคบ. เพื่อเพิ่มแรงจูงใจให้ผู้ประกอบการพัฒนาโครงการให้ดีขึ้น เพื่อได้รับการติดดาวจากสคบ.
ทั้งนี้ 10 บริษัทผู้ประกอบการดี ได้แก่ 1.บริษัท ซัคเซส พร็อพเพอร์ตี้ 2.บริษัท กรีนแอสเซ็ท 3.บริษัท แอล.พี.เอ็น.ดีเวลลอปเมนท์ 4.บริษัท โฮมเพลส ดีเวลลอปเม้นท์ 5.บริษัท ศุภาลัย 6.บริษัท กานดา เดคคอร์ 7.บริษัท เอ็น.ซี.เฮ้าส์ซิ่ง 8.บริษัท เฉลิมนคร 9.บริษัท บิ๊ก ทรี แอสเสท และ 10.บริษัท พฤกษาเรียลเอสเตท